คุมราคาเข้มฉุดเงินใต้โต๊ะเหลือ15%
คุมประกวดราคาเข้มทำเงินใต้โต๊ะลดฮวบ เชื่ออีบิดดิ้งช่วยโปร่งใสมากขึ้น
18 ส.ค. 2558

คุมประกวดราคาเข้มทำเงินใต้โต๊ะลดฮวบ เชื่ออีบิดดิ้งช่วยโปร่งใสมากขึ้น
นายอาคม เติมพิทยาไพสิฐ รมช.คมนาคม กล่าวว่า จากการสำรวจของหอการค้าไทยกับผู้ประกอบการเรื่องการประกวดราคาโครงการลงทุนภาครัฐที่มีความเข้มงวดขึ้น พบว่า จากที่เคยจ่ายค่าธรรมเนียมพิเศษ หรือเงินใต้โต๊ะให้กับข้าราชการที่ 35% ล่าสุดการสำรวจเดือน มิ.ย. 2558 พบว่า มีการเรียกเงินใต้โต๊ะจากข้าราชการ 1-15% ซึ่งลดลงมาก โดยรัฐบาลให้ความสำคัญกับการตรวจสอบโครงการลงทุนที่มีมูลค่าเกิน 100 ล้านบาท ผ่านคณะกรรมการติดตามและตรวจสอบการใช้จ่ายโครงการของรัฐ (คตร.)
นอกจากนี้ รัฐบาลอยู่ระหว่างการนำระบบจัดซื้อจัดจ้างแบบอีบิดดิ้งมาใช้แทนอีออกชั่น ซึ่งจะทำให้มีความโปร่งใสมากขึ้นไปอีก รวมถึงการนำสัญญาระบบคุณธรรม เพื่อให้มีการเปิดเผยข้อมูลให้ผู้ประกอบการรับรู้ถึงการประมูลโครงการอย่างเท่าเทียม
นายอาคม กล่าวว่า เป็นโอกาสของผู้ประกอบการและผู้รับเหมาเอสเอ็มอีที่จะประมูลโครงการภาครัฐ ซึ่งควรเตรียมตัวให้พร้อมเพราะที่ผ่านมาพบปัญหาว่าผู้รับเหมารายเล็กเตรียมเอกสารประมูลไม่ครบ ระบบบัญชีไม่เป็นมาตรฐาน และมีปัญหาสภาพคล่องไม่มีแบงก์การันตี ทำให้มีปัญหาการเข้าประมูล
ด้าน นายมนัส แจ่มเวหา อธิบดีกรมบัญชีกลาง กล่าวว่า การทดลองระบบอีบิดดิ้งตั้งแต่เดือน ก.พ.ที่ผ่านมา พบว่า มีการประมูลต่ำกว่าราคากลาง 9-10% บางโครงการ เช่น การประมูลโครงการของการประปานครหลวงโครงการหนึ่งมีราคากลาง 130 ล้านบาท แต่การประมูลต่ำกว่าราคากลางถึง 23% เนื่้องจากผู้เข้าประมูลฮั้วกันไม่ได้ ทำให้มีการประมูลโครงการในราคาที่ต่ำกว่าราคากลางมากขึ้น
นายมนัส กล่าวว่า ในปีงบ ประมาณ 2558 มีเม็ดเงินจากโครงการลงทุนทั้งจากงบประมาณ การลงทุนของรัฐวิสาหกิจ เงินนอกงบประมาณ เงินกู้ มีจำนวนกว่า 7 แสนล้านบาท และในปีงบประมาณ 2559 มีเพิ่มเป็นกว่า 8 แสนล้านบาท มากกว่าถึง 1 แสนล้านบาท จะช่วยกระตุ้นเศรษฐกิจได้มาก และการเบิกจ่ายก็จะทำได้รวดเร็ว เพราะให้มีการทำสัญญาผูกพันได้ตั้งแต่งบประมาณผ่านการพิจารณาของคณะกรรมาธิการ หรือวาระ 2
นายอานนท์ เหลืองบริบูรณ์ รองอธิบดีกรมทางหลวง กล่าวว่า ปีงบประมาณ 2558 กรมมีงบลงทุน 5.4 หมื่นล้านบาท ปีงบประมาณ 2559 มี 7.3 หมื่นล้านบาท เพิ่มขึ้น 40% ซึ่งจะช่วยกระตุ้นเศรษฐกิจได้
ด้าน นายประศักดิ์ บัณฑุนาค รองอธิบดีกรมทางหลวงชนบท กล่าวว่า ปีงบประมาณ 2559 ได้รับงบลงทุน 4.5 หมื่นล้านบาท ทั้งหมดเป็นโครงการขนาดเล็ก 10-20 ล้านบาท กระจายทุกจังหวัด 20-30 โครงการ รวม 1,200 โครงการ ซึ่งจะเริ่มเปิดอีบิดดิ้งทันทีที่งบประมาณผ่านการพิจารณาจากสภา